সে বর্ণনার আর একটা দিক হল ব্রিটিশ প্রশাসনের উদ্যোগ — কুমাওঁয়ের খোদ কমিশনার সাহেব পার্সি উইন্ডহ্যাম তৈরি করেন ফ্রেডি ইয়াং-এর নেতৃত্বে একটি ‘স্পেশাল ডেকয়টি পোলিস ফোর্স’। এই ফ্রেডি ইয়াং সুলতানকে পাকড়াও করতে পাক্কা ১৪ বার তল্লাশি চালিয়েও কিচ্ছুটি পাননি। বহুবার নাগালের মধ্যে এসেও ছায়ার মতো মিলিয়ে গিয়েছে সে গভীর অরণ্যে। কেন? কারণ জানাচ্ছেন করবেট, ‘his intelligence staff numbered hundreds’। পুলিশ ডালে ডালে চলে তো সুলতান পাতায় পাতায়। কিন্তু কী কারণ এত মানুষের সুলতানকে সাহায্য করার? উত্তর দেন করবেট নিজেই, ‘নাজিবাবাদ দুর্গে বন্দি থাকার সময় দারিদ্র, প্রকৃত দারিদ্র কাকে বলে, তা জানার ফলে সমস্ত দরিদ্র মানুষের জন্য ছিল সুলতানের হৃদয়ে এক উষ্ণ স্থান।’ দরিদ্রদের বাড়িতে ডাকাতি যে সে কখনও করেনি শুধু তাই নয়, ছোটো দোকানদারদের কাছ থেকে জিনিসপত্র কিনলে দিত দ্বিগুণ দাম। কাজেই গভীর অরণ্য পরিবৃত এলাকায় তার দলকে ধরতে ফ্রেডি কোম্পানির গলদ্ঘর্ম হাল। এবং অবশেষে জিম করবেটের দ্বারস্থ হওয়া। আর ঘোষণা — সুলতানকে চাই ‘dead or alive’। জীবনের ঝুঁকি নিয়ে, সুলতানের দাক্ষিণ্যে নিশ্চিত মৃত্যুর হাত থেকে রক্ষা পেয়ে, কী ভাবে ১৯২৩-এর ১৪ ডিসেম্বর ডাকু সুলতানকে ধরা হয়েছিল তার রুদ্ধশ্বাস কাহিনি আমরা পড়ে ফেলতে পারি করবেটের আশ্চর্য সহানুভূতি ভরা ভাষায়। পড়ে ফেলতে পারি, কী ভাবে ‘অপরাধী’ সুলতানের বিচার ও মৃত্যুদণ্ড হল ‘দেশের আইন অনুযায়ী’। আর পড়ে ফেলতে পারি কাহিনির একেবারে শেষ প্রান্তে এসে করবেট সাহেবের লেখা এই বাক্যটি — ‘Nevertheless, I cannot withhold a great measure of admiration for the little man who set at nought the might of the Government for three long years, and who by his brave demeanour won the respect of those who guarded him in the condemned cell.’